Vi tester markedsgiganten mot konkurrenter som er ti ganger billigere, og resultatet er overraskende.

Gillettes nyeste modell «Gillette Fusion Power Proglide» settes på prøve av tradisjonell høvel fra Mühle og engangshøvelen «Dual Blade Diamond» fra REMA1000.

For å vurdere høvlene har vi samlet tre menn med forskjellig skjeggvekst. De blir barbert av en profesjonell barberer med bind for øyene, slik at de ikke vet hvilken høvel som barberer hvor. Høvlene får terningkast etter behagelighet under barberingen, og kvaliteten på resultatet av barberingen.

Forskjellige forventninger

Samtlige testere bruker Gillette sine barberhøvler hjemme, og to av dem har mest tro på markedslederen sitt produkt.

– Jeg velger å tro at Gillette har brukt alle pengene sine på å lage en god høvel, så jeg tror de er best, sier Andreas Løf før testen startes.

Den siste tror derimot at den tradisjonelle høvelen stikker av med seieren.

– Jeg tror den tradisjonelle høvelen er best. Den ser bedre og skarpere ut, kommenterer Magnus Røkenes.

Overraskende resultat

Etter barberingen er gjennomført og guttene har fått vurdert resultatet, er vinneren klar. Den tradisjonelle høvelen stikker av med seieren med et samlet terningkast fem. Gillette endte på andreplass med terningkast fire, og engangshøvelen endte sist med terningkast tre.

Favoritten Gillette vant altså ikke, slik som Løf hadde forventa.

– Jeg trodde Gillette skulle vinne veldig knepent, men jeg er ikke overraska over at den tradisjonelle vinner, sier han når han får vite resultatet.

Store prisforskjeller

Fire barberblad av Gillette Fusion Power Proglide koster 217 kroner på REMA1000. Det er over ti ganger så dyrt som tradisjonelle blader som koster 25 kroner for fem stykker, og engangshøvler for 0,99 kroner per høvel.

På spørsmål om forskjellen på kvalitet er nok for å forsvare prisforskjellen er guttene unisont enig.

– Det synes jeg ikke i det hele tatt. Da jeg fikk vite at tradisjonell koster så lite per blad ble jeg ganske overraska, sier Røkenes.

– Billighøvelen synes jeg det er greit å droppe siden resultatet ble såpass dårlig, legger Løf til.

Prisen ligger rundt 55 kroner per Gillette-blad, i motsetning til tradisjonelle blad, som koster maksimum fem kroner per blad. Pengene man kan spare gjør det fristende å bytte, mener guttene.

– Jeg kommer faktisk til å vurdere det, fordi den tradisjonelle var billigere og den vant jo testen og var da den beste, sier Ekeland.

– Når jeg har brukt opp min Gillette, så kommer jeg nok til å bytte, ja, kommenterer Røkenes.

Forsvarer prisen

På spørsmål om hvorfor de er så dyre, har Gillette følgende å si.

– Prisen på produktene reflekterer forskningen og utviklingen som er investert i dem, sier Gillettes kommunikasjonsmanager Andras Papp.

Hvor mye forskning som faktisk ligger bak produktene er Johan Brox, gründer av barbershop.no og barbersalongen «Dapper», skeptisk til.

– Gillette har på verdensbasis 70 prosent markedsandel på barberhøvler og barberblader, så de kan i bunn og grunn ta den prisen de vil. Det er nok den enkleste forklaringen for at prisen er som den er, sier Brox.